Kolkata Metro: দোল ও হোলির দিন মেট্রোর সময়সূচি বদল, দেখে নিন

কলকাতা: দোলযাত্রা (Dolyatra 2023) এবং হোলি (Holi) উপলক্ষে মেট্রোর সময়সূচিতে বদল। আগামী মঙ্গল ও বুধবার মেট্রোর (Metro) সময়সূচিতে পরিবর্তন করা হয়েছে। অন্যান্য দিনের তুলনায় ওই দু’দিন সংখ্যায় কম ট্রেন চালাবে মেট্রো রেল কর্তৃপক্ষ। ওই দুদিন প্রথম মেট্রো শুরু হবে দেরিতে। শুক্রবার এক বিজ্ঞপ্তি জারি করে ওই দুদিনের সময়সূচির কথা জানিয়েছেন কলকাতা মেট্রো রেল কর্তৃপক্ষ (Kolkata Metro Rail)।

মঙ্গলবার রাজ্য জুড়ে পালিত হবে দোলযাত্রা। তার পরের দিনই রয়েছে হোলি। ওই বিজ্ঞপ্তিতে কলকাতা মেট্রোর মুখ্য জনসংযোগ আধিকারিক কৌশিক মিত্র জানান, মঙ্গলবার দক্ষিণেশ্বর থেকে কবি সুভাষ রুটে আপ-ডাউন মিলিয়ে মোট ৬০টি ট্রেন চলবে। যেখানে প্রতিদিন ২৮৮টি মেট্রো চলে। সেখানে ৩০টি আপ ও ৩০টি ডাউনে ট্রেন চলবে। মঙ্গলবার এই রুটে প্রথম মেট্রো পরিষেবা চালু হবে দুপুর আড়াইটে থেকে।

আরও পড়ুন:Naosad Siddiqui: জামিন হলেও মুক্তি পেলেন না নওশাদ

মেট্রো তরফে আরও জানানো হয়েছে, দোলের দিন কবি সুভাষ থেকে দক্ষিণেশ্বরের প্রথম মেট্রো সকাল ৬টা ৫০ মিনিটের পরিবর্তে দুপুর আড়াইটেয় ছাড়বে। দমদম থেকে কবি সুভাষগামী প্রথম ট্রেনটিও ওই একই সময় ছাড়বে। পাশাপাশি দমদম থেকে দক্ষিণেশ্বরের প্রথম ট্রেনও সকাল ৬টা ৫৫ মিনিটের বদলে আড়াইটের সময় যাত্রা শুরু করবে। এ ছাড়া, দক্ষিণেশ্বর থেকে কবি সুভাষগামী মেট্রো চালু হবে দুপুর আড়াইটেয়।

তবে বুধবার ওই রুটে মেট্রোর প্রথম এবং শেষ মেট্রোর সময় পরিবর্তন করা হয়নি। ওইদিন কবি সুভাষ থেকে দক্ষিণেশ্বরের মোট ৯৪টি করে আপ-ডাউন মিলিয়ে মোট ১৮৮টি ট্রেন চালানো হবে। অন্যদিকে মঙ্গলবার ইস্ট-ওয়েস্ট অর্থাৎ শিয়ালদহ-সল্টলেক সেক্টর ফাইভ পর্যন্ত ট্রেনের সময়সূচিও পরিবর্তন করা হয়েছে। ওইদিন মোট ২২টি মেট্রো চলবে। প্রথম মেট্রো যাত্রা শুরু হবে বেলা ৩টেয়।