ময়দানে গাছ কাটায় স্থগিতাদেশ হাইকোর্টের

কলকাতা: মেট্রোরেলের (Metro rail) কাজের জন্য ময়দান (Maidan) এলাকায় গাছ কাটার উপর স্থগিতাদেশ কলকাতা হাইকোর্টের (Calcutta High Court)। আগামী ১৩ নভেম্বর পর্যন্ত এই অন্তর্বর্তী স্থগিতাদেশ বহাল থাকবে। ফলে মেট্রোর কাজের জন্য এখনই ময়দান চত্বরে কোনও গাছ কাটতে পারবে না নির্মাণকারী সংস্থা রেলওয়ে বিকাশ নিগম লিমিটেড। বৃহস্পতিবার এই নির্দেশ দিয়েছে কলকাতা হাইকোর্টের বিচারপতি মৌসুমি ভট্টাচার্য ও বিচারপতি বিভাসরঞ্জন দে’র ডিভিশন বেঞ্চ। আগামী ৯ নভেম্বর ফের এই মামলার শুনানি।

মোমিনপুর থেকে এসপ্ল্যানেড পর্যন্ত মেট্রোর কাজের জন্য ময়দান চত্বরে প্রায় ৭০০ গাছ কাটা হবে বলে জানা গিয়েছিল। তার মধ্যে প্রায় ২০০ টি শুধুমাত্র মেশিন ও অন্যান্য জিনিসপত্র বহনের সুবিধার জন্য কাটা হবে। কিন্তু সেই গাছ কাটার জন্য প্রয়োজনীয় অনুমতি নেই, এই অভিযোগ তুলে হাইকোর্টে মামলা করে এক স্বেচ্ছাসেবী সংস্থা। তাদের বক্তব্য, ২৬ সেপ্টেম্বর থেকে তিন বার আরটিআই করে জানতে চাওয়া হয়েছে, এই গাছগুলি কাটার প্রয়োজনীয় অনুমতি রয়েছে কি না। কিন্তু সংশ্লিষ্ট কর্তৃপক্ষের থেকে কোনও জবাব পাওয়া যায়নি বলেই দাবি মামলাকারী সংগঠনের। এমন অবস্থায় হাইকোর্টের দ্বারস্থ হয় ওই স্বেচ্ছাসেবী সংস্থা।

আরও পড়ুন: ইডির তলবে বাড়ি ফিরলেন জ্যোতিপ্রিয়র আপ্ত সহায়ক অমিত দে

আবেদনকারী সংস্থার আইনজীবী বলেন, মোমিনপুর- ধর্মতলা মেট্রোর কাজের জন্য  নির্বিবাদে গাছ কাটা হচ্ছে ময়দান এলাকায়।আরভিএনএল (রেল বিকাশ নিগম লিমিটেড) ওই কাজ করছে। তারা মোট ৭০০ গাছ কাটবে বলে সংবাদমাধ্যম সূত্রে আমরা  জানতে পেরেছি । তার মধ্যে প্রায় ২০০ টি শুধুমাত্র মেশিন ও অন্যান্য জিনিসপত্র বহনের সুবিধার জন্য কাটতে হবে। আরটিআই করেছিলাম আমরা। উত্তর পাইনি।

আইনজীবী বলেন, ২৫ সেপ্টেম্বর  প্রথম চিঠি দিয়েছিলাম আমরা আরভিএনএলকে। পুজোর পরে মার্কিং করা হবে আরও গাছ। পরিবর্তে অন্যত্র গাছ লাগানো হবে বলা হচ্ছে।কিন্তু ৮০-৯০ বছরের পুরনো গাছ কাটা হচ্ছে।এই ক্ষতি কি পূরণ হবে? গাছ কাটার প্রয়োজনীয় অনুমতি নেই আরভিএনএলের ।

আদালতে পর্যবেক্ষণ, ময়দান কলকাতার  অন্যতম ফুসফুস। একইসঙ্গে প্রতিদিনের হাঁটা, খেলাধুলা  ও ঘোরাঘুরির জায়গা। কলকাতাকে চিহ্নিত করা হয়েছে ১৯৫০ সাল থেকে সব থেকে বেশি তাপমাত্রা শহর বলে। এই ধরনের গাছ কাটা অবিলম্বে বন্ধ হওয়া  উচিত। প্রায় ৭০০ গাছ কাটা হবে শুনে আদালতও বিস্মিত। বিচারপতি মৌসুমি ভট্টাচার্য ও বিচারপতি বিভাশ রঞ্জন দের ডিভিশন বেঞ্চ বলেছে, মামলাকারীর চিঠি পাওয়ার পর আরভিএনএলের উত্তর দেওয়া উচিত ছিল।কিন্তু দেওয়া হয়নি।আদালত  RVNL ও কেন্দ্রকে হলফনামা দিতে নির্দেশ দিয়েছে ।