পুজোয় বাড়তি মেট্রো, চলবে ২৩ সেপ্টেম্বর থেকে

কলকাতা: পুজোর (Pujo) বাকি আর এক মাস। মেঘ-বৃষ্টির লুকোচুরির মধ্যেই আকাশে সাদা মেঘের ভেলা জানান দিচ্ছে দুয়ারে শরত্‍। কুমোরটুলিতে প্রতিমা তৈরির ব্যস্ততা তুঙ্গে। অনেক জায়গায় প্যান্ডেলের কাঠামো তৈরির কাজও শুরু হয়ে গিয়েছে। কলকাতার ঐতিহ্যবাহী শপিং হাবগুলো ক্রেতাদের ভিড় দেখতে শুরু করেছে। স্বাভাবিকভাবেই এর ফলে রাস্তাঘাটে ভিড় বাড়বে। কারণ, শুধু কলকাতা নয়, আশেপাশের জেলাগুলি থেকেও অনেকে পুজোর শপিং (Pujo Shopping) করতে কলকাতায় আসেন। এবার এই বাড়তি ভিড়ের কথা মাথায় রেখে পুজোর আগে বাড়তি মেট্রো (Metro) পরিষেবার কথা ঘোষণা করল কলকাতা মেট্রোরেল কর্তৃপক্ষ।

আরও পড়ুন: মহালয়ায় দেবী দুর্গার চক্ষুদান করা হয় কেন? জানুন এই রীতির গুরুত্ব ও তাৎপর্য

বৃহস্পতিবার মেট্রোর তরফে এক প্রেস বিজ্ঞপ্তিতে বলা হয়েছে, আগামী ২৩ সেপ্টেম্বর থেকে ১৫ অক্টোবর পর্যন্ত প্রতি শনি ও রবিবার উত্তর-দক্ষিণ শাখায় মিলবে স্পেশাল সার্ভিস। প্রতি শনিবার ২৩৪টি-র পরিবর্তে আপ এবং ডাউন লাইনে ১৪৪টি করে মোট ২৮৮টি পরিষেবা মিলবে। আর রবিবার ১৩০টি পরিষেবার পরিবর্তে আপ ও ডাউন লাইনে ৮২টি করে মোট ১৬৪টি পরিষেবা পাওয়া যাবে। এছাড়া গান্ধী জয়ন্তীর দিন আপ এবং ডাউন লাইনে ১১৭টি করে মোট ২৩৪টি পরিষেবা পাওয়া যাবে বলে জানান হয়েছে মেট্রোর পক্ষ থেকে। তবে প্রথম এবং শেষ মেট্রোর সময় একই থাকছে।