পুজো কার্নিভালে মিলবে বাড়তি মেট্রো পরিষেবা, জানুন সময়সূচি

কলকাতা: পুজো শেষ হলেও, ঠাকুর দেখার রেশ থেকে যায় কলকাতায়। অন্যদিকে, শারোদৎসবের পরেই শহরে রয়েছে পুজো কার্নিভাল। রাজ্য সরকারের আয়োজতি বিশেষ শোভাযাত্রা, যেখানে অংশ নেবে শহরের বিশেষ বিশেষ পুজোগুলি। আর প্রতি বছর দুর্গাপুজোর কার্নিভালকে কেন্দ্র করে রেড রোডে প্রচুর মানুষের ভিড় হয়। সেই কথা মাথায় রেখেই মানুষের সুবিধার্থে বিশেষ সিদ্ধান্ত নিল কলকাতা মেট্রো। কার্নিভালের দিন মিলবে বাড়তি পরিষেবা।

আগামী ২৭ তারিখ, শুক্রবার পুজো কার্নিভাল। তার জন্য মেট্রো ব্লু লাইনে, অর্থাৎ উত্তর-দক্ষিণ করিডোরে মিলবে বিশেষ পরিষেবা। মধ্যরাত পর্যন্ত মেট্রো চলবে । ওইদিন ২৩৪টির পরিবর্তে ২৫২টি মেট্রো পাওয়া যাবে। প্রথম পরিষেবা, কবি সুভাষ থেকে দক্ষিণেশ্বর উদ্দেশে দিনের প্রথম মেট্রো ভোর ৬টা ৫০ মিনিটে। দমদম থেকে কবি সুভাষের উদ্দেশে প্রথম মেট্রো ছাড়বে ভোর ৬টা ৫০ মিনিটে। আবার দমদম থেকে দক্ষিণেশ্বরের উদ্দেশে দিনের প্রথম মেট্রো ভোর ৬টা ৫৫ মিনিটে। দক্ষিণেশ্বর থেকে কবি সুভাষের জন্য প্রথম মেট্রো ছাড়বে সকাল ৭টায়।

আরও পড়ুন:  ছাতা মাথায় শেষ হবে এবারের দুর্গা পুজো! জানুন আবহাওয়ার বড় আপডেট

অন্যদিকে, দক্ষিণেশ্বর থেকে কবি সুভাষের উদ্দেশে দিনের শেষ মেট্রো রাত ৯টা ২৮ মিনিটের পরিবর্তে ১০টা ৫৮ মিনিটে। কবি সুভাষ থেকে দক্ষিণেশ্বরের উদ্দেশে দিনের শেষ মেট্রো পরিষেবা রাত সাড়ে ৯টার পরিবর্তে রাত্রি ১১টায়। আবার দমদম থেকে কবি সুভাষের উদ্দেশে শেষ মেট্র রাত্রি ৯টা ৪০ মিনিটের পরিবর্তে রাত্রি ১১টা ১০ মিনিটে ছাড়বে। আর কবি সুভাষ থেকে দমদমের জন্য শেষ মেট্রো রাত্রি ৯টা ৪০ মিনিটের পরিবর্তে ছাড়বে রাত্রি ১১টা ১০ মিনিটে।