চালকের অবসরে তাঁকে গাড়ি চালিয়ে পৌঁছে দিলেন মেট্রোর জিএম

কলকাতা: কার্তিক চন্দ্র দাস (Kartik Chandra Das) জীবিকা নির্বাহের জন্য পেশা হিসেবে বেছে নিয়েছিলেন গাড়ি চালানোকে। চাকরি হিসেবে তিনি ড্রাইভার (Driver) পদে যুক্ত হয়েছিলেন কলকাতা মেট্রো রেলে (Kolkata Metro Rail)। সেখানেই তিনি কলকাতা মেট্রো রেলের জেনারেল ম্যানেজার শ্রী পি উদয়কুমার রেড্ডির গাড়ি চালাতেন। স্বাভাবিকভাবে এমন একজন গুরুত্বপূর্ণ মানুষের গাড়ি চালানায় যে বাড়তি সতর্কতা কিংবা নিয়মানুবর্তিতার প্রয়োজন সে বিষয়কে মাথায় রেখে নিজের কাজ দায়িত্বশীলতার সঙ্গে পালন করেছেন নিজের কর্মজীবনে। ফলস্বরূপ মেট্রোরেলের বিভিন্ন অফিসার এবং সহকর্মীদের স্নেহ ও ভরসার পাত্র হয়ে উঠেছিলেন তিনি। বিশেষ করে জেনারেল ম্যানেজার শ্রী পি উদয়কুমার রেড্ডির কাছের পাত্র হয়েছিলেন। সেই তিনি অবসর নিলেন।

সেই কার্তিক দাস কর্মজীবন থেকে অবসর নিলেন মঙ্গলবার ৩১ অক্টোবর। এই অবসরের দিনে আনুষ্ঠানিক বিদায় সম্বর্ধনা অনুষ্ঠিত হয় মেট্রো রেল ভবনে। তবে সর্বাপেক্ষা উল্লেখযোগ্য বিষয় হল, এদিন কার্তিকবাবুর কর্তব্য নিষ্ঠা এবং সময়ানুবর্তিতাকে সম্মান জানিয়ে বিদায়লগ্নে তাঁকে জেনারেল ম্যানেজার শ্রী পি উদয় কুমার রেড্ডি নিজে গাড়ি চালিয়ে  কার্তিকবাবুকে পিছনে বসিয়ে বাড়িতে পৌঁছে দেন ৷ অবসরের দিন উচ্চ পদস্থ কর্মকর্তার থেকে এহেন সম্মান পেয়ে হতবাক কার্তিকবাবু। তাতেই চোখে জল এসে যায় কার্তিকবাবুর। এই সম্মান ও ভালোবাসা তাঁর অবসরযাপনকালে স্মৃতির মণিকোঠায় অম্লান হয়ে থাকবে।

আরও পড়ুন: লক্ষ্মী পুজোর বাসি খিচুড়ি খেয়ে দুজনের মৃত্যু

মেট্রোরেলের মুখ্য জনসংযোগ আধিকারিক শ্রী কৌশিক মিত্র জানিয়েছেন, কার্তিক চন্দ্র দাস মেট্রো রেলের জেনারেল ম্যানেজার শ্রী পি উদয় কুমার রেড্ডির গাড়ি চালানোর কাজে যুক্ত ছিলেন। তিনি তাঁর দায়িত্ব সাফল্যের সাথে পালন করেছেন। অবসরের দিন স্বয়ং জেনারেল ম্যানেজারের কার্তিকবাবুর প্রতি এহেন সম্মান প্রদর্শন এক দৃষ্টান্ত স্বরূপ।